Kommer oor groot aantal tienerswangerskappeArgieffoto ŉ Totaal van 90 037 skoolmeisies tussen die ouderdom van tien en 19 jaar oud het die afgelope jaar in Suid-Afrika geboorte geskenk. Dit volgens ŉ skriftelike antwoord deur Angie Motshekga, minister van basiese onderwys, op ŉ parlementêre vraag van die DA. Die geboortes is almal tussen Maart 2021 en April 2022 in Suid-Afrika aangemeld en kenners meen dié meisies keer waarskynlik nie terug skool toe ná die geboorte nie. Omtrent 3% (3 011) van die totale aantal tieners wat geboorte geskenk het, was tussen die ouderdom van tien en 14 jaar oud. Die res was almal ouer as 14. Volgens die statistieke is die meeste geboortes onder tieners die afgelope jaar in KwaZulu-Natal (24 230) aangemeld, gevolg deur Gauteng (13 814), die Oos-Kaap (12 582) en Limpopo (11 287). Dié statistieke, sê die DA, is uiters kommerwekkend. Motshekga het nie vorige jare se statistieke van tienerswangerskappe in haar antwoord bekend gemaak nie. Volgens ŉ artikel in die Suid-Afrikaanse Mediese Joernaal wat in April vanjaar gepubliseer is, het 2 726 tieners tussen die ouderdom van tien en 14 in 2017 geboorte geskenk, teenoor die 3011 in 2021. Dit wil egter voorkom of die totale getal geboortes onder tieners vir die ouderdomme tien tot 19 jaar sedert 2017 afgeneem het, toe 117 055 tieners geboorte geskenk het. Ondersteuning aan swanger tieners Motshekga het in haar antwoord gestel dat daar van skole verwag word om ŉ omgewing te skep waar alle swanger leerders toegang tot professionele advies, verwysings, behandeling, sorg, berading en ondersteuning kan kry. Volgens die minister moet die departement van onderwys ten alle tye die regte van dié leerders beskerm. Daar moet ook seker gemaak word dat leerders hul opvoeding kan voortsit ondanks hul afwesigheid weens die swangerskap. “Hierdie leerders moet so ver moontlik geakkommodeer word in verband met hul skoolwerk, terwyl die vroegste terugkeer na die skool gefasiliteer word,” sê Motshekga. Op Van der Walt se vraag oor wat die implikasies is wanneer leerders op ŉ jong ouderdom swanger word en nie skool klaarmaak nie, het die Motshekga nie geantwoord nie. Yolandi Singleton, ŉ maatskaplike werker en hoof van Ons Sentrum-kinderterapiesentrum van Solidariteit Helpende Hand, sê daar is emosionele, maar ook finansiële gevolge wanneer hierdie leerders nie skool voltooi nie. Singleton sê meisies keer gewoonlik nie ná hul swangerskap terug skool toe nie omdat hulle skaam en verneder voel en ook bang is dat hulle nie weer die skoolwerk sal kan inhaal nie. Soms is die ouers ook nie ondersteunend genoeg nie en weier om die leerder se skoolgeld te betaal. “Dié meisies kan nie werklik ŉ loopbaan bou of hulself met meer vaardighede toerus nie. Dit loop dan uit op werkloosheid en gevolglik kan die ouer nie finansieel vir die baba sorg nie,” sê Singleton. Van der Walt eis intussen meer duidelikheid oor hoeveel van hierdie meisies ná hul swangerskap terugkeer skool toe en skoolopleiding voltooi. “Die DA is bekommerd daaroor dat van hierdie meisies nie skool klaarmaak nie, wat beteken dat hulle ook nie verder kan studeer nie. Die DA beoog om skriftelike opvolgvrae aan Motshekga voor te lê om duidelikheid te kry oor alle onbeantwoorde vrae en uitstaande statistieke. Wynand Boshoff, die VF Plus se hoofwoordvoerder van basiese onderwys, meen die groot aantal tienerswangerskappe is weer eens ’n bewys dat daar iets fout is in die samelewing. “Daar is baie druk op tieners om te presteer, veral in omgewings wat weens armoede hulle hoop juis op die volgende geslag stel. Terselfdertyd kry tieners nie die nodige ondersteuning om aan hierdie verwagtings te voldoen nie en daarom kry gedrag wat ontoepaslik vir die ouderdom is, dikwels die oorhand,” sê hy. “Hierdie is nie ŉ probleem wat deur die staat opgelos kan word nie, hoewel die staat geriewe kan skep wat sal help. Gemeenskappe behoort saam te staan om ŉ herlewing van morele waardes, hoop op die toekoms, en geskikte ontspanningsgeriewe te skep.”